בס"ד תשרי תשע"ח

**נגיעות מפרשת השבוע נח**

פרשת השבוע נח ממשיכה את פרשת בראשית אשר הסתיימה ב " וַיַּרְא  ה' כִּי רַבָּה רָעַת הָאָדָם בָּאָרֶץ, וְכָל-יֵצֶר מַחְשְׁבֹת לִבּוֹ, רַק רַע כָּל-הַיּוֹם ... וַיֹּאמֶר  ה' אֶמְחֶה אֶת-הָאָדָם אֲשֶׁר-בָּרָאתִי מֵעַל פְּנֵי הָאֲדָמָה, מֵאָדָם עַד-בְּהֵמָה, עַד-רֶמֶשׂ וְעַד-עוֹף הַשָּׁמָיִם..  וְנֹחַ, מָצָא חֵן בְּעֵינֵי  ה' ."

כשקוראים את הפסוקים האלו ואת פרשת נח המספרת על עולם מושחת מיסודו, על אפלה של חברה של פושעים חסרי מוסר ובמיוחד לאור העובדה שבורא עולם קובע שיצר האדם רע מנעוריו וכשאנו רואים שאפילו השמדת אותו עולם והקמתו מחדש כביכול לא משנה מאומה עולות שאלות אמוניות רבות וקשות שחז"ל עמדו עליהם רבות. לאור קורות נח לאחר המבול , אירוע שיכרות , גילוי עריות , מעשהו החמור של בנו של נח הצדיק, חם ,ששרד את המבול וראה במו עיניו את תוצאות הרשע ולאחר מכן סיפורי דור הפלגה ומגדל בבל נראה כביכול שמדובר בניסיון חסר טעם להילחם ברשע שהרי סופו חו"ח לנצח , אולם פרשת בראשית הסתיימה בצורה אופטימית ,יש נקודת אור אחת בדמותו של נח המתואר כצדיק שמצא חן בעיני ה' ולאחר הסיפורים הקשים של המבול ומעשי האדם הנוראים שוב מגיעה נקודת אור בדמותו של אברהם אבינו ואנו רואים שעל אף הכל כדאי ואפשר לשמור על מוסר וצדק תוך כדי מלחמה יומיומית ברוע ובייצר. העולם הגיע לשפל המדרגה אך יכול להגיע לרמות מוסריות גבוהות וזאת בעזרת האדם הבודד, כל אחד מאתנו יכול לתרום לשפר את העולם ולעשות "טוב מתגלגל " ההיסטוריה מלאה בסיפורי בודדים שעשו שינויים שהפילו משטרים והפכו עולמות יש להתמלא ברצון ובתקווה רבה .

העולם הישן נחרב בשל מעשי פשע שפלים ובלתי מוסריים. הרב "חזקוני" שואל מדוע נענשו דור המבול מטף ועד זקן הרי לא ניתנו להם מצוות ואיסורים וכידוע כלל גדול בתורה שאין עונשים אלא אם מזהירים תחילה . יתרה מזאת גם מחוץ לעולמה של תורה ידוע במשפט הבינלאומי שלעולם לא יקבעו ענישה על בסיס חוק רטרואקטיבי משום כללי הצדק הטבעי .חזקוני עונה שיש מצוות שבני אדם חייבים לקיים אפילו שלא נצטוו עליהם מכח התבונה השכל וההיגיון שהוטבעו בנו בתוך בריאתנו מצלם אלוקים. האדם מכיל יסוד של "צלם ה' " חז"ל מסבירים בין השאר שיסודות ה"צלם" הם שכל, תבונה , אחריות למעשים , הבחנה בין טוב לרע זכות הבחירה לדרך הטוב או הרע (אפילו בהוליווד הפלורליסטית מגנים הטרדות מיניות ) הבל הודה לה' על חלקו והקריב מנחה למרות שלא צווה על כך , נח ואברהם הצדיקים פעלו מתוך צו מצפונם ומתוך הבנה שיש לחפש דרך ישרה על בסיס הצדק, מוסר ואמת. קין הרוצח ופושעי דור המבול והדורות הבאים נענשו הרבה לפני האיסור על רצח. רק לאחר המבול נמסרו מצוות בני נח והאיסור " שֹׁפֵךְ דַּם הָאָדָם, בָּאָדָם דָּמוֹ יִשָּׁפֵךְ: כִּי בְּצֶלֶם אֱלֹקים עָשָׂה אֶת-הָאָדָם " . התורה מבארת אם לא הגעת למסקנה הזו לבד עד כה אז אסור לרצוח אדם כי בצלם ה' נברא האדם , אותו "צלם" לא יכול לקבל רצח ונלמד אף מהנאמר " דַּם הָאָדָם, בָּאָדָם " איסור פגיעה בעובר בבטן אמו ( ובניגוד לארגון "בצלם" להבדיל, הרי שיש לאדם זכות להגן על נפשו מדין תורה ומכללי החוק והצדק הטבעי הבינלאומיים ). גם המשך הפרשה בסיפור דור הפלגה ומגדל בבל על פניו לא ברור מה פשעם נאמר " וַיְהִי כָל-הָאָרֶץ, שָׂפָה אֶחָת, וּדְבָרִים, אֲחָדִים... וַיֹּאמְרוּ אִישׁ אֶל-רֵעֵהוּ, הָבָה נִלְבְּנָה לְבֵנִים, וְנִשְׂרְפָה, לִשְׂרֵפָה.. וַיֹּאמְרוּ הָבָה נִבְנֶה-לָּנוּ עִיר, וּמִגְדָּל וְרֹאשׁוֹ בַשָּׁמַיִם, וְנַעֲשֶׂה-לָּנוּ, שֵׁם:  פֶּן-נָפוּץ, עַל-פְּנֵי כָל-הָאָרֶץ." הרשב"ם פירש שהקב"ה ציווה " פרו ורבו ומלאו את הארץ " כלומר נאמר במפורש לא להתרכז בישוב אחד אלא למלא את העולם כולו ואילו הם נלחמו במפורש נגד הוראה זו. הנצי"ב פירש שאותו דור ביקש ליצור חברה אחת אחידה, עדר אחד עם דעה אחת נחרצת וכל מי שיחשוב אחרת ייענש בחומרה. בכדי שיוכלו לאכוף את הדעה האחת ולפקח על כולם דרשו לקבץ את כולם למקום אחד מתוך חזון של הדיקטטורה הראשונה וליצירת סמכות שלטונית אחת. הרש"ר הירש מביא את דברי חז"ל ב"פרקי דרבי אליעזר, פרק כד: "אם נפל אדם ומת לא היו שמים את לבם עליו, ואם נפלה לבינה, היו יושבים ובוכים, אוי לנו, אימתי נעלה אחרת תחתיה". לפי פירושו נעשה מצב שבו ליחיד אין ערך, והדבר המקודש היחיד הוא "מטרת הציבור" נכון יותר שלטון השליט . אדם נברא ב"צלם" בניגוד לבהמה ובניגוד לטענות כנגד היהדות, התורה מלמדת שעל האדם לפעול בהיגיון , במחשבה ,בדרך ארץ ביושר ואמת . התורה נגד שלטון יחיד דיקטטורי וכפיית מחשבה ודעה אחידה על כל בני האדם .אם בורא עולם היה רוצה היה בורא מלכתחילה אדם ללא זכות בחירה וללא יצר הרע . הקב"ה הציל את כל משפחת נח כולל בנו הפושע ולא רק את נח הצדיק . התורה מלמדת שדעה אחת ושפה אחת אינם כוונתה לכן היהדות מלאה בדעות ובחילוקי דעות אולם לשם שמיים ומתוך להרבות תורה – להגדיל תורה ולהאדירה .

**שבת שלום**

איתן שלר